বার্ট ল্যাঙ্কেস্টার
বার্টন স্টিভেন ল্যাঙ্কেস্টার (ইংরেজি: Burton Stephen Lancaster; ২ নভেম্বর ১৯১৩ - ২০ অক্টোবর ১৯৯৪) ছিলেন একজন মার্কিন অভিনেতা ও প্রযোজক। তিনি জটিলতর ও প্রতিযোগিতাপূর্ণ চরিত্রে অভিনয় করে সফলতা অর্জন করেন। তিনি চারবার একাডেমি পুরস্কারের মনোনয়ন লাভ করেন এবং এলমার গ্যান্ট্রি (১৯৬০) ছবিতে অভিনয় করে একটি শ্রেষ্ঠ অভিনেতার জন্য একাডেমি পুরস্কার এবং গোল্ডেন গ্লোব পুরস্কার অর্জন করেন। এছাড়া তিনি বার্ডম্যান অব অ্যালকাট্রাজ (১৯৬২) ও আটলান্টিক সিটি (১৯৮০) ছবিতে অভিনয় করে দুটি বাফটা পুরস্কার লাভ করেন। ১৯৫০-এর দশকে তার প্রযোজনা প্রতিষ্ঠান হিচ-হিল-ল্যাঙ্কেস্টার ব্যবসায়িকভাবে সফল ছিল, এবং এই প্রতিষ্ঠান থেকে ট্রাপিজি (১৯৫৬), সুইট স্মেল অব সাকসেস (১৯৫৭), রান সাইলেন্ট, রান ডিপ (১৯৫৮), এবং সেপারেট টেবলস্‌ চলচ্চিত্র নির্মিত হয়। আমেরিকান ফিল্ম ইনস্টিটিউটের ১৯৯৯ সালে তাদের প্রকাশিত ধ্রুপদী হলিউড চলচ্চিত্র শিল্পের সেরা পুরুষ তারকা তালিকায় ল্যাঙ্কেস্টারকে ৯ম সেরা তারকার স্বীকৃতি দেয়।